Document ID: 31999D0120

31999D0120
L 036/21
JURNALUL OFÍCIAL AL UNIUNII EUROPENE
DECIZIA COMISIEI
din 27 ianuarie 1999
de stabilire a listelor provizorii cu unitățile țărilor terțe din care statele membre autorizează importurile de membrane de animale
[notificat în documentul numărul C(1999) 196)]
(Text cu relevanță pentru SEE)
(1999/120/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile de întocmire, pentru o perioadă intermediară, a listelor provizorii cu unitățile țărilor terțe din care statele membre sunt autorizate să importe anumite produse de origine animală, produse pescărești sau moluște bivalve vii (1), modificată ultima dată de Decizia 98/603/CE (2) a Consiliului, în special articolul 2 alineatul (4) și articolul 7,
întrucât Directiva 92/118/CEE (3) a Consiliului, modificată ultima dată de Directiva 97/79/CE (4), prevede că membranele de animale pot fi importate din orice țară terță;
întrucât Directiva 77/99/CEE (5) a Consiliului, modificată ultima dată de Directiva 97/76/CE (6) a Consiliului, stabilește condițiile care guvernează producția, introducerea pe piață și importul de stomacuri, vezici și intestine curățate, sărate sau uscate și/sau încălzite;
întrucât, pentru țările terțe, cerințele de certificare a sănătății animale pentru importul membranelor de animale au fost stabilite în Decizia 94/187/CE (7) a Comisiei, modificată ultima dată de Decizia 96/106/CE (8);
întrucât Comisia a primit de la anumite țări terțe listele unităților, cu garanția că acestea îndeplinesc în totalitate cerințele de sănătate ale Comunității și că dacă o unitate nu respectă aceste cerințe activitățile sale de export în Comunitatea Europeană se suspendă;
întrucât Comisia nu a fost în măsură să stabilească în toate țările terțe interesate conformitatea unităților lor cu cerințele Comunității și valabilitatea garanțiilor eliberate de autoritățile competente;
întrucât perioada în care statele membre au putut să continue importul de membrane de animale de la unitățile pe care le-au recunoscut expiră la 31 decembrie 1998;
întrucât la data expirării acestei perioade, statele membre care nu au transmis listele lor cu unități, în conformitate cu normele comunitare, nu mai au permisiunea să exporte membrane de animale în Comunitate;
întrucât listele provizorii cu unitățile producătoare de membrane de animale din anumite țări pot fi întocmite în conformitate cu procedura prevăzută în Decizia 95/408/CE;
întrucât, totuși, unele țări terțe nu au trimis la timp listele lor cu unități și datorită problemelor tehnice este întârziată stabilirea unui certificat sanitar; întrucât, de aceea, este necesar să se acorde, ca o măsură de tranziție, o perioadă suplimentară pentru importul de membrane, stomacuri și vezici din aceste țări terțe pentru a nu întrerupe comerțul; întrucât, în acest scop, autoritatea competentă a țărilor terțe interesate trebuie să certifice că membranele, stomacurile și vezicile au fost produse în condiții igienice corespunzătoare;
întrucât măsurile prevăzute în prezenta decizie sunt în conformitate cu avizul Comitetului permanent veterinar,
ADOPTĂ PREZENTA DECIZIE:
Articolul 1
(1) Statele membre autorizează importurile de membrane de animale de la unitățile enumerate în anexa la prezenta decizie.
(2) Importurile de membrane de animale rămân sub rezerva dispozițiilor veterinare comunitare adoptate în altă parte.
Articolul 2
Statele membre autorizează importurile de membrane, stomacuri și vezici de la unitățile țărilor terțe care nu sunt cuprinse în lista menționată în anexă, dar pentru care autoritatea competentă a țării terțe a certificat că membranele, stomacurile și vezicile au fost produse în condiții igienice corespunzătoare, pentru o perioadă de tranziție până la 31 martie 1999.
Articolul 3
Prezenta decizie se aplică de la 1 ianuarie 1999.
Articolul 4
Prezenta decizie se adresează statelor membre.
Adoptată la Bruxelles, 27 ianuarie 1999.

Labels: 17
5
0
3
6